b"\n_START_ARTICLE_\nOxyrhynchus\n_START_PARAGRAPH_\nOxyrhynchus (gresk: \xe1\xbd\x88\xce\xbe\xcf\x8d\xcf\x81\xcf\x81\xcf\x85\xce\xb3\xcf\x87\xce\xbf\xcf\x82, Oxyrhynchos; \xc2\xabskarpsnute\xc2\xbb; gammelegyptisk: Pr-Medjed; koptisk: Pemdje; moderne egyptisk-arabisk: el-Bahnasa) er en by i \xc3\x98vre Egypt, lokalisert rundt 160 km s\xc3\xb8r-s\xc3\xb8rvest for Kairo i guvernementet Al Minya. Det er ogs\xc3\xa5 et viktig arkeologisk sted, og betraktet som ett av de viktigste som er oppdaget. Fra og med 1900-tallet har omr\xc3\xa5det rundt Oxyrhynchus blitt jevnlig unders\xc3\xb8kt og utgravd. Det har avdekket en meget stor samling med papyrustekster fra ptolemeisk og romersk tid i Egypts historie. Blant de tekster som er oppdaget ved Oxyrhynchus er skuespill av Menandros, fragmenter fra Tomasevangeliet, og fragmenter fra Euklids Elementer.\n_START_SECTION_\nEtymologi\n_START_PARAGRAPH_\nByen fikk navn etter en fiskeart i Nilen som var viktig i egyptisk mytologi ved \xc3\xa5 v\xc3\xa6re den fisken som spiste Osiris' penis, skj\xc3\xb8nt i utgangspunktet var det ikke n\xc3\xb8yaktig kjent hvilken fisk det var. En mulighet er en art av elefantfisker (Mormyridae), en mellomstor feskvannsfisk som figurerer i rekke egyptiske og andre kunstverker. En del arter av denne fisken har en s\xc3\xa6rskilt nedadvendt snute, noe som har f\xc3\xb8rt til det karakteristiske navnet \xc2\xabelefantnese\xc2\xbb blant akvarie-eiere og iktyologier (fiskekjennere). En statuett fra Oxyrhynchus som framstiller en av disse hellige fiskene har mange trekk som minner om elefantfisken; en lang analfinne, en liten halefinne, bredt bekken- og brystfinner, og en nedadvendt \xc2\xabsnabelnese\xc2\xbb. Det greske ordet \xe1\xbd\x88\xce\xbe\xcf\x8d\xcf\x81\xcf\x81\xcf\x85\xce\xb3\xcf\x87\xce\xbf\xcf\x82 betyr \xc2\xabskarp-neset\xc2\xbb; og er den greske betegnelsen p\xc3\xa5 fiskearten st\xc3\xb8r.\n_START_SECTION_\nHistorie\n_START_PARAGRAPH_\nOxyrhynchus ligger vest for Nilens hovedl\xc3\xb8p og ved Bahr Yussef (\xc2\xabJosefs kanal\xc2\xbb), en sidegren av Nilen som ender i innsj\xc3\xb8en Moeris (dagens Birkat al-Qarun) og oasen Faiyum. I Egypts oldtid var det en by p\xc3\xa5 stedet som ble kalt for Per-Medjed som var hovedstad for 19. nome i \xc3\x98vre Egypt. Etter erobringen av Egypt av Aleksander den store i 332 f.Kr. ble byen etablert p\xc3\xa5 nytt som en gresk by, som da ble hetende Oxyrhynchoupolis (\xce\x9f\xce\xbe\xcf\x85\xcf\x81\xcf\x81\xcf\x8d\xce\xb3\xcf\x87\xce\xbf\xcf\x85 \xce\xa0\xcf\x8c\xce\xbb\xce\xb9\xcf\x82, \xc2\xabByen med de skarpsnutede fisk\xc2\xbb)._NEWLINE_I hellenistisk tid var Oxyrhynchus en framgangsrik regional hovedstad, den tredje st\xc3\xb8rste byen i Egypt. Etter at Egypt ble kristen ble den kjent for sine mange kirker og klostre. Det forble en framst\xc3\xa5ende, men dens blomstringstid var og den gikk gradvis tilbake i sen romersk og senere bysantinsk tid. Etter den arabiske og muslimske invasjonen av Egypt i tiden rundt 641 gikk det raskere tilbake. Kanalsystemet, som byen var avhengig av, forfalt og ble ikke vedlikeholdt, og det f\xc3\xb8rte til at byen ble forlatt. I dag dekker byen el-Bahnasa deler av oldtidens sted._NEWLINE_I mer enn tusen \xc3\xa5r dumpet innbyggerne av Oxyrhynchus sitt s\xc3\xb8ppel ved en rekke steder ute i \xc3\xb8rkensanden utenfor byens grenser. Det faktum at byen ble bygget ved en kanal framfor ved selve Nilen var av betydning da det innebar at omr\xc3\xa5det ikke ble oversv\xc3\xb8mmet med vann og gj\xc3\xb8rme en gang i \xc3\xa5ret. Da kanalene t\xc3\xb8rket opp, sank vannstanden og steg aldri igjen. Omr\xc3\xa5det vest for Nilen har bortimot aldri regn og avfallshaugene til Oxyrhynchus ble gradvis dekket av t\xc3\xb8rr sand og glemt for bortimot tusen \xc3\xa5r._NEWLINE_Ettersom det egyptiske samfunn under grekerne og romerne ble styrt p\xc3\xa5 byr\xc3\xa5kratisk vis og ettersom Oxyrhynchus var hovedstad for 19. nome, var mye av det avfallet som ble kastet store mengder papir: regnskap, skattelister, folketelling, opptegnelser av lager og innbo, resepter, brev ang\xc3\xa5ende administrasjon, milit\xc3\xa6rvesen, religi\xc3\xb8se, \xc3\xb8konomiske og politiske saker, sertifikater og tillatelser av alle former. Alle disse ble periodisk renset ut av kontorene, lagt i s\xc3\xb8ppelkurver og lempet ut i \xc3\xb8rkenen. Private borgere slengte ogs\xc3\xa5 fra seg sitt eget s\xc3\xb8ppel i de samme avfallshaugene. Ettersom papyrus var kostbart ble papir ofte brukt p\xc3\xa5 nytt; et dokument kan et g\xc3\xa5rdsregnskap p\xc3\xa5 den ene siden og en students tekst om Homer p\xc3\xa5 den andre siden. Oxyrhynchus Papyri kan s\xc3\xa5ledes inneholde en fullstendig nedtegnelse av byens liv og skjebne, og av sivilisasjonen og rikene som byen var en del av._NEWLINE_Selv byomr\xc3\xa5det til Oxyrhynchus har aldri blitt utgravd ettersom den moderne egyptiske byen ligger over den, men det er antatt at byen hadde mange offentlige bygninger, blant annet et teater med sitteplasser til 11 000 tilskuere, en hippodrom, fire offentlige bad, et gymnasion, og to sm\xc3\xa5 havner langs Bahr Yussef. Det er ogs\xc3\xa5 sannsynlig at det var milit\xc3\xa6re bygninger, som barakker, ettersom byen underst\xc3\xb8ttet en milit\xc3\xa6r garnison ved flere anledninger under de romerske og bysantinske periodene. I l\xc3\xb8pet av de greske og romerske periodene hadde Oxyrhynchus templer for de flerkulturelle gudene Serapis, Zevs- Amon, Hera-Isis, Atargatis-Bethnnis og Osiris. Det var ogs\xc3\xa5 greske templer for Demeter, Dionysos, Hermes, og Apollon, foruten romerske templer for Jupiter Capitolinus og Mars. I den kristne tiden var Oxyrhynchus et bispesete, og dagens by har flere gamle koptisk-kristne kirker._NEWLINE_Da den engelske arkeologen og egyptologen William Flinders Petrie bes\xc3\xb8kte Oxyrhynchus i 1922 fant han levninger av s\xc3\xb8ylerader og teatre. N\xc3\xa5 er det kun en enkelt s\xc3\xb8yle igjen. Lokalbefolkningen har benyttet resten som byggemateriale for enkle moderne hus.\n_START_SECTION_\nUtgravninger\n_START_PARAGRAPH_\nI 1882, da Egypt fortsatt formelt var en del av Det osmanske rike, kom landet under britisk styre, og britiske arkeologer begynte en systematisk utforskning av landet. Ettersom Oxyrhynchus ikke ble betraktet som et viktig sted for oldtidens Egypt, ble det oversett fram til 1896 da to unge arkeologer, Bernard Grenfell og Arthur Hunt, begge medlemmer av Queen's College ved University of Oxford, begynte \xc3\xa5 unders\xc3\xb8ke omr\xc3\xa5det. \xc2\xabMine f\xc3\xb8rste inntrykk ved granskningen av stedet var ikke s\xc3\xa6rlig fordelaktig,\xc2\xbb skrev Grenfell siden. \xc2\xabAvfallsdyngene var ingenting annet enn avfallsdynger.\xc2\xbb Imidlertid ble de snart klar over hva de hadde kommet over. Den unike kombinasjonen var klima og omstendigheter hadde etterlatt Oxyrhynchus et uovertruffent arkiv over antikkens verden. \xc2\xabFlommen av papyrus ble snart en stri str\xc3\xb8m,\xc2\xbb minnes Grenfell. \xc2\xabKun bare \xc3\xa5 sparke opp jord med st\xc3\xb8velen kunne ofte avdekke et lag.\xc2\xbb_NEWLINE_Med utdannelse som ogs\xc3\xa5 omfattet den klassiske kulturarven var Grenfell og Hunt hovedsakelig interessert i muligheten at Oxyrhynchus kunne avsl\xc3\xb8re tapte mesterverk fra den antikke greske litteraturen. De viste eksempelvis at Athens konstitusjon (Athenaion Politeia) av Aristoteles hadde blitt gjenoppdaget i egyptisk papyrus i 1890. Dette h\xc3\xa5pet inspirerte dem og deres etterf\xc3\xb8lgere til \xc3\xa5 sikte gjennom fjell av s\xc3\xb8ppel ved Oxyrhynchus ti\xc3\xa5rene etter. Deres anstrengelser ble rikelig bel\xc3\xb8nnet. Over sytti prosent av alle litter\xc3\xa6re papyri s\xc3\xa5 langt er oppdaget, kommer fra Oxyrhynchus, b\xc3\xa5de kopier av velkjente standardverker (mange i versjoner betydelig n\xc3\xa6rmere originalene enn de som hadde blitt overf\xc3\xb8rt i middelaldermanuskripter) og tidligere ukjente verker av de fremste forfattere i antikken._NEWLINE_Imidlertid er det kun rundt et mindretall, rundt ti prosent, av de mange tusen papyrus som er avdekket ved Oxyrhynchus som er litter\xc3\xa6re. Resten best\xc3\xa5r av offentlige og private dokumenter og fragmenter: forordninger, registre, offisiell brevveksling, lister fra folketelling, skatteberegninger, ans\xc3\xb8kninger, rettsdokumenter, salg, kontrakter, testamenter, regninger, regnskap, lageropptegnelser, horoskoper og private brev. Dog fant Grenfell og Hunt nok tekster av mer generell interesse til at de fortsatte i h\xc3\xa5p om \xc3\xa5 finne mer. I de \xc3\xa5rene de gravde alene fant de deler av flere tapte skuespill av Sofokles, blant annet Ikneutai (\xc2\xabSporfinnerne\xc2\xbb) og mange andre b\xc3\xb8ker og fragmenter, inkludert deler av hva som synes \xc3\xa5 v\xc3\xa6re et ukjent kristent evangelium. Disse oppdagelsene fikk oppmerksomhet i media, og Grenfell og Hunt sendte artikler og bilder til aviser i Storbritannia hvor de argumenterte for viktigheten av deres arbeid og s\xc3\xb8kte om \xc3\xb8konomiske midler for \xc3\xa5 kunne fortsette arbeidet._NEWLINE_Bortsett fra \xc3\xa5rene under den f\xc3\xb8rste verdenskrig dedikerte Grenfell og Hunt sine karrierer til \xc3\xa5 arbeide med materialer fra Oxyrhynchus. I ti \xc3\xa5r, fra 1896 til 1906, hver vinter da det egyptiske klima var til \xc3\xa5 holde ut i \xc3\xb8rkenomr\xc3\xa5dene ledet de hundrevis av egyptiske arbeidere som gravde i avfallshaugene, gravde opp tettpakkede lag med papyrus blandet med jord og sand. Funnene ble siktet, delvis renset og deretter fraktet til deres base i Oxford. I l\xc3\xb8pet av sommerm\xc3\xa5nedene renset de, sorterte, oversatte og sammenlignet \xc3\xa5rets transport, satte sammen tekster til sammenhengende hele fra fragmenter og utdrag der hvor det var mulig. I 1898 publiserte de det f\xc3\xb8rste bindet av sine funn. De arbeidet tett sammen, hver av dem gjennomgikk hva den andre skrev, og publiserte resultatene i fellesskap. I 1926 d\xc3\xb8de Grenfell og etterlot Hunt til fortsette arbeidet med andre samarbeidspartnere inntil hans egen d\xc3\xb8d i 1934. I mellomtiden hadde italienske arkeologer kommet til stedet og deres arbeid, fra 1910 til 1934, brakte lys over mange flere papyrus, inkludert ytterligere biter av papyrusruller av deler som allerede hadde blitt oppdaget av Grenfell og Hunt.\n_START_SECTION_\nFunn\n_START_PARAGRAPH_\nSelv om h\xc3\xa5pet om finne alle tapte litter\xc3\xa6re verker fra antikken ikke har blitt realisert, har mange viktige greske tekster faktisk blitt funnet. Blant disse er det dikt av Pindaros, fragmenter fra Sapfo og Alkaios, sammen med st\xc3\xb8rre tekstpartier skrevet av Alkman, Ibykos og Korinna. Det var ogs\xc3\xa5 omfattende levninger av Evripides\xe2\x80\x99 drama Hypsipyle (ca. 410 f.Kr.), fragmenter av komediene til Menandros, og en st\xc3\xb8rre del av Sofokles\xe2\x80\x99 Ikneutai. Ogs\xc3\xa5 funnet var de eldste og mest komplette diagrammer fra Euklids avhandling Elementer. Et annet viktig funn var det historiske verket i dag kjent som Hellenica Oxyrhynchia. Forfatteren er ukjent, men det kan ha v\xc3\xa6rt Eforos, eller det som har f\xc3\xa5tt st\xc3\xb8rre oppslutning siden, Kratippos. En biografi over Evripides skrevet av Satyros fra Kallatis har ogs\xc3\xa5 blitt avdekket. Det viktigste funnet p\xc3\xa5 latin har hittil v\xc3\xa6rt et sammendrag fra sju av de 107 tapte b\xc3\xb8kene til Titus Livius._NEWLINE_Den klassiske forfatteren som har f\xc3\xa5tt st\xc3\xb8rst fordeler fra funnene ved Oxyrhynchus er dramatikeren Menandros fra Athen (342\xe2\x80\x93291 f.Kr.). Hans komedier var meget popul\xc3\xa6re i hellenistisk tid og hans tekster har stadig dukket opp blant papyrusfragmentene, blant annet Misoumenos, Dis Exapaton, Epitrepontes, Karchedonios, Dyskolos og Kolaks. Verkene som er avdekket ved Oxyrhynchus har i stor grad \xc3\xb8kt Menandros\xe2\x80\x99 status blant klassisister og litteraturforskere p\xc3\xa5 gresk teater._NEWLINE_Blant de kristne tekstene som er funnet ved Oxyrhynchus var fragmenter av tidlig evangelier som ikke er en del av dagens standardiserte og kanoniserte Bibel, Oxyrhynchus 840 (200-tallet) og Oxyrhynchus 1224 (300-tallet). _NEWLINE_Andre Oxyrhynchus-tekster har bevart deler av Matteusevangeliet (200-tallet: P2 og P401), 11\xe2\x80\x9312 og 19 (200- til 300-tallet: P2384, 2385); Markusevangeliet 10\xe2\x80\x9311 (400- til 500-tallet: P3); Johannesevangeliet 1, og 20 (200-tallet: P208) Paulus' brev til romerne 1 (300-tallet: P209); Johannes' f\xc3\xb8rste brev (300-400-tallet: P402); Baruks apokalypse (kapitlene 12\xe2\x80\x9314; 300- eller 400-tallet: P403); Brevet til hebreerne (200-tallet: P655); Hermas' hyrde (200- eller 300-tallet: P404), og et arbeid av Ireneus av Lyon, (200-tallet: P405). Det er mange deler av andre kanoniserte b\xc3\xb8ker foruten ogs\xc3\xa5 mange tidlige kristne hymner, salmer, og brev som er avdekket._NEWLINE_P\xc3\xa5 Internett er det lagt ut en tabell over innholdet som i korthet lister innholdet av hver papyrus eller tekstfragment.\n_START_SECTION_\nProsjektet i dag\n_START_PARAGRAPH_\nSiden 1930-tallet har arbeidet med papyrusene fortsatt. For de siste tjue \xc3\xa5rene har arbeidet var ledet av professor Peter Parsons fra Universitetet i Oxford. 75 store bokutgivelser av Oxyrhynchus Papyri har blitt utgitt, og disse har blitt det essensielle referanseverket for studiet av Egypt for tiden mellom 300-tallet f.Kr. og 600-tallet e.Kr. De er ogs\xc3\xa5 meget viktige for historien til den tidlige kristne kirke ettersom mange kristne dokumenter har blitt funnet ved Oxyrhynchus i langt eldre versjoner enn det som er kjent fra andre steder. Minst ytterligere f\xc3\xb8rti bind er planlagt utgitt._NEWLINE_Siden Grenfell og Hunts dager har fokuset for oppmerksomheten p\xc3\xa5 Oxyrhynchus endret seg. Moderne arkeologer er mindre interessert i \xc3\xa5 finne tapte skuespill av Aiskhylos, skj\xc3\xb8nt dette h\xc3\xa5pet er ikke helt borte, men heller i \xc3\xa5 l\xc3\xa6re mer om de sosiale, \xc3\xb8konomiske og politiske livet i antikken. Denne endringen i fokus har gjort Oxyrhynchus mer betydningsfullt ettersom det er nettopp de ordin\xc3\xa6re dokumentene som er mest verdifullt for forskere av sosialhistorie. Mange verker om egyptisk og romersk sosial og \xc3\xb8konomisk historie, og kristendommens historie st\xc3\xb8tter seg tungt p\xc3\xa5 dokumenter fra Oxyrhynchus._NEWLINE_I 1966 ble utgivelsen av papyrusene formelt godkjent som et Viktig forskningsprosjekt av British Academy, i fellesskap administrert av Universitetet i Oxford og University College London, og ledet av professor Parsons. Prosjektets hovedforsker og administrator er Nikolaos Gonis. British Academy skaffet \xc3\xb8konomiske midler fram til 1999. Prosjektet ble deretter gitt midler fra Arts and Humanities Research Council (AHRC), et britiske forskningsr\xc3\xa5d for kunst og humanit\xc3\xa6re studier som ble etablert i 2005. I dag er rundt 100 000 papyrusfragmenter huset i Sackler Library ved Oxford hvor de indekseres, arkiveres og fotograferes. Det er den st\xc3\xb8rste samling av antikke manuskripter i verden. Rundt 2 000 gjenstander er utstilt innfor glassmontre mens resten er konservert i 800 bokser._NEWLINE_Fokuset til prosjektet er n\xc3\xa5 hovedsakelig utgivelsen av dette meget store arkivmaterialet. Ved 2003 hadde 4 700 artikler blitt oversatt, redigert og utgitt. Utgivelsen fortsetter i en takt med minst et bind i \xc3\xa5ret. Hvert bind inneholder et utvalg av materialet som dekker et omfattende rekke av emner. Redakt\xc3\xb8rene best\xc3\xa5r av seniorforskere, men ogs\xc3\xa5 helt ned til studenter som studerer papyrologi p\xc3\xa5 doktorgradsniv\xc3\xa5. Den nyeste utgivelsen viste fram tidlige fragmenter av evangeliene og Johannes' \xc3\xa5penbaring, tidlig vitner til tekstene av Apollonios Rhodios, Aristofanes, Demosthenes og Evripides, tidligere ukjente tekster av Simonides fra Keos og Menandros og av epigramdikteren Nikarkhos. Andre emner som er dekket omfatter pr\xc3\xb8ver p\xc3\xa5 gresk musikk og dokumenter knyttet til magi og astrologi._NEWLINE_Et samarbeidsprosjekt med Brigham Young University benyttet multispektral billedbehandlingsteknologi som har v\xc3\xa6rt meget vellykket i gjenvinningen av tidligere uleselige tekster. Denne billedbehandlingen benytter ulike filtre og avlesninger under bestemte lysb\xc3\xb8lger av uleselige papyrus. S\xc3\xa5ledes kan forskerne finne de best egnete forhold for \xc3\xa5 skille blekk fra papir for s\xc3\xa5ledes \xc3\xa5 lese etter fullstendig uleselige tekster. Mengden av tekster som potensielt kan bli tolket med denne teknologi er meget stor. Et utvalg av bilder som er fotografert i l\xc3\xb8pet av prosjektet og mer informasjon om de siste oppdagelsene er tilgjengelig p\xc3\xa5 prosjektets nettsted._NEWLINE_Den 21. juni 2005 publiserte Times Literary Supplement tekster og oversettelser av et nykonstruert dikt av Sapfo, Deler av dette diktet ble f\xc3\xb8rst utgitt i 1922 fra et papyrus fra Oxyrhynchus, nr. 1787 (fragment 1), men den \xc3\xb8vrige delen av diktet har blitt funnet p\xc3\xa5 et papyrus oppbevart av Universitetet i K\xc3\xb6ln."